- 'ట్రేడ్‌వార్‌'లో తొలి బుల్లెట్‌ పేల్చిన ట్రంప్‌
- అమల్లోకి చైనా వస్తువులపై సుంకం పెంపు
- అమెరికాకు దీటాగా స్పందిస్తామన్న చైనా..
- తీవ్ర ఆందోళనలో అంతర్జాతీయ సమాజం..
వాషింగ్టన్‌: చరిత్రలోనే అతి పెద్ద వాణిజ్య యుద్ధానికి అగ్రరాజ్యం అమెరికా తెరలేపింది. ఇప్పటి వరకూ మాటలకే పరిమితమవుతూ వస్తోన్న ట్రేడ్‌వార్‌కు శుక్రవారం నుంచి కార్యరూపం ఇస్తూ అమెరికా అధ్యక్షుడు ట్రంప్‌ తీవ్ర చర్యలకు శ్రీకారం చుట్టారు. చైనా ఉత్పత్తులపై 'ట్రేడ్‌వార్‌'లో తొలి బుల్లెట్‌ ప్రయోగించారు. 34 బిలియన్‌ డాలర్ల చైనా దిగుమతులపై సుంకాలను విధిస్తూనే.. శుక్రవారం నుంచి వాటిని అమల్లోకి తెస్తున్నట్టుగా అధికారికంగా వెల్లడించారు. ట్రంప్‌ ఆదేశాల మేరకు సెమికండక్టర్ల నుంచి విమాన విడిభాగాల వరకు పలు చైనీస్‌ దిగుమతులపై అమోరికా 25% శాతం అధిక సుంకాలను వసూలు చేయనుంది. ప్రధానంగా చైనీస్‌ యంత్రాలు, ఎలక్ట్రానిక్స్‌, ఆటోమొబైల్స్‌, కంప్యూటర్‌ హార్డ్‌ డ్రైవ్స్‌, ఎల్‌ఈడీలు వంటి వస్తువులపై ఈ సుంకాలు విధించనున్నారు. అమెరికా మేథోసంపత్తి హక్కులను బీజింగ్‌ దొంగలిస్తుందని, అమెరికా వాణిజ్య ఖాతాకు చైనా తీవ్రంగా తూట్లు పొడుస్తోందంటూ ఆరోపిస్తూ వస్తోన్న అగ్రరాజ్యం.. తాజాగా చైనా ఉత్పత్తులపై డైరెక్ట్‌గా సుంకాలను విధించడం ఇదే తొలిసారి. మరో 16 బిలియన్‌ డాలర్ల ఉత్పత్తులపై మరో రెండు వారాల్లో టారిఫ్‌ మోత మోగనుందని కూడా అమెరికా హెచ్చరించింది.
డాలరుకు.. డాలరు వసూలు చేస్తాం: చైనా
ట్రేడ్‌వార్‌ రూపంలో అమెరికా అదనపు సుంకాలు విధించడంపై డ్రాగన్‌ సీరియస్‌ అయింది. అమెరికా చర్యల కారణంగా తామూ ప్రతిచర్యలు తీసుకోవాల్సి వస్తోందని, అమెరికా ఉత్పత్తులపై తాము కూడా దిగుమతి సుంకాలు విధించనున్నట్లు డ్రాగన్‌ వెల్లడించింది. వీటిలో సోయాబీన్స్‌ నుంచి పందిమాంసం వరకూ వివిధ వస్తువులపై అదనంగా సుంకాలుంటాయని సూచనప్రాయంగా తెలిపింది. అమెరికా చర్య కారణంగా తాము నష్టపోయే ప్రతి డాలర్‌కు.. తిరిగి డాలర్‌ వసూలు చేస్తామని చైనా హెచ్చరించింది. కానీ ఏం చర్యలు తీసుకోబోతోందనే విషయాన్ని అధికారికంగా వివరించలేదు. అమెరికాయే చరిత్రలోనే అతి పెద్ద వాణిజ్య యుద్ధానికి తెరలేపిందని.. ఈ విషయాన్ని ప్రపంచ వాణిజ్య సంస్థ ముందుకు తీసుకెళ్తామనితెలిపింది. చైనీస్‌ వాణిజ్యాన్ని దెబ్బతీసేందుకు పెద్ద మొత్తంలో ట్రంప్‌ ఏమైనా సుంకాలను విధిస్తే, చైనా కూడా అమెరికా కంపెనీలపై కస్టమ్స్‌ ఆలస్యం, పన్ను ఆడిట్లు, రెగ్యులేటరీ తనిఖీలను భారీగా పెంచి, జరిమానాలు విధిస్తుందని ఆ దేశ అధ్యక్షుడు జిన్‌పింగ్‌ పరోక్షంగా హెచ్చరించారు. ఇరు దేశాల మధ్య వాణిజ్య యుద్ధం కార్యరూపం దాల్చడంతో అంతర్జాతీయంగా కూడా ఆందోళనలు తీవ్రతరం అవుతున్నాయి.
మీ స్నేహితులకు రికమెండ్ చెయ్యండి